Taina Kuuskorpi

Taina Kuuskorpi (o.s. Lindgren, s. 25. heinäkuuta 1972 Nousiainen) on suomalainen kirjailija, psykologi ja kouluttaja. Hän on työ- ja organisaatiopsykologian erikoispsykologi sekä psykologian tohtori. Hänen väitöskirjansa käsitteli psykologisten testien käyttöä Suomessa. Kuuskorpi on kirjoittanut useita tietokirjoja psykologiasta ja voittanut vuoden 2015 tiedonjulkistamisen valtionpalkinnon. Tietokirjallisuuden lisäksi Kuuskorpi on kirjoittanut lastenromaanin, elämäkerran, rikosromaanin sekä artikkeleita ja elokuva-arvosteluita.

Työura 

Kuuskorpi on opiskellut Turun yliopistossa psykologiaa, josta hän valmistui maisteriksi 3,5 vuodessa maaliskuussa 1996. Lisensiaatiksi hän valmistui vuonna 2002 ja väitteli vuonna 2012. Hänellä on kasvatustieteen ja tiedotusopin sivuaineopinnot sekä lisäksi Turun yliopiston luovan kirjoittamisen oppiaineen aineopinnot. 

Tutkijana Kuuskorpi on väitöstyössään ”Psykologisten testien käyttö Suomessa” (2012) syventynyt psykologiseen testaamiseen. Väitöstutkimuksessa selvitettiin, miten hyvin kansainväliset psykologisten testien käyttöä koskevat ammatilliset ja eettiset ohjeet toteutuvat Suomessa. Kuuskorpi on nostanut esiin testaamisen laatukysymyksiä sekä palautteen antamisen sekä tiedonkulun merkityksiä psykologisissa tutkimuksissa.

Lisensiaatintyössään ”Sosiaalisen ympäristön yhteys työllistymiseen ja työn merkitykseen” hän paneutui työnhakijakysymyksiin. Pro gradun aiheena oli ”Kirjakauppa-alan työtyytyväisyys ja kuormittuneisuus tietoteknisessä muutoksessa”. Lisäksi hän on toteuttanut tutkimuksen Pienyrittäjän työkyky ja jaksaminen yrittäjäkulttuurin ja persoonallisuuden näkökulmista vuonna 2001. Nuorten oppimismotivaatiotutkimuksessa hän on ollut mukana vuodesta 2012.

Kuuskorpi on aikaisemmin työskennellyt työ- ja organisaatiopsykologian tehtävissä erityisesti henkilöhallinnossa. Hän on työskennellyt työvoimatoimiston ammatinvalinnanohjaajana, suorahaku- ja konsulttitoimistossa rekrytointikonsulttina sekä uusmediayrityksen henkilöstöpäällikkönä. Vuodet 2003–2006 hän toimi Auria Turun Puhelin Oy:n henkilöstöpäällikkönä. Lisäksi hän on toiminut ammattikorkeakoulun tuntiopettajana, toimittajana, luennoitsijana sekä kirjakauppa-alalla. Vuodesta 2014 Kuuskorpi on toiminut omistamassaan kirjallisuus-, koulutus- ja kustannusyrityksessä Luovin Oy:ssä. 

Psykologian alan tehtävien lisäksi Kuuskorpi työskentelee kirjallisuuden parissa. Hän on kehittänyt ja toteuttanut dekkaristin ja rikoskirjailijan täsmäkoulutuskonseptin Turun yliopiston luovan kirjoittamisen oppiaineen kannatusyhdistykselle. Luovuksissa-kursseja on toteutettu vuodesta 2013. Lisäksi Kuuskorpi on järjestänyt ja johtanut laululyriikan koulutuksia ja muita kirjoittamiskoulutuksia.

Kuuskorpi on julkaissut lastenromaanin Jokun Talo, joka on tarina oman tilan ottamisesta sekä yksin- ja yhdessäelämisen vaikeuksista. Hän on kirjoittanut Lola Wallinkosken elämäkerran LOLA Kahdet kasvot. Elämäkerta kuvaa, millaista on elää erilaisena ja julkisuuden läpivalaisemana Suomessa. 

Hän on laatinut Yhdessä luovuksissa -artikkelin kirjoittamisoppaaseen Kirjoittamisen taide ja taito. Artikkeli käsitteli monitekijäisyyttä kirjallisuudessa, yhdessäkirjoittamisen metodeja sekä laajemmin luovuutta. Kuuskorpi on kirjoittanut rikosromaanin Paratiisin varjot yhdessä kirjailija Harri Winterin kanssa. Teos on lajiltaan kovaksikeitetty, kansainvälinen bisnesdekkari, joka pureutuu häikäilemättömään talousrikollisuuteen. 

Kuuskorpi oli Suomen Psykologiliiton testilautakunnan varapuheenjohtaja vuodet 2014–2022, Lounais-Suomen Kirjailijat ry:n hallituksen jäsen vuodet 2014–2017sekä Suomen sanoittajayhdistyksen puheenjohtaja vuosina 2014-2016. Hän on yhdistyksen perustajajäseniä.. Kuuskorpi oli vuosina 2015 ja 2017 Anni Polvan nimeä kantavan lasten- ja nuortenkirjallisuuskilpailun raadin puheenjohtaja.

Yksityiselämä 

Kuuskorpi on naimisissa KT, rehtori Marko Kuuskorven kanssa ja heillä on kaksi lasta, Miku (s. 2000) ja Miira (s. 2003). Kuuskorpi on syntyjään Nousiaisista, ja asunut vuodesta 1992 Raisiossa. 

Kuuskorvella on verkkokalvonrappeutuma. Hän on julkaissut vuodesta 2014 Airut-lehdessä Leffakorva-palstaa, jossa hän arvioi suomalaista elokuvaa kuvailutulkkaamattomasti.

Teokset 
Pahat mielessä – Tieteen näkökulmia pahuuteen. Siltala Oy 2021. ISBN 978-952-234-770-1
Kuuskorpi, Taina & Heikkinen, Juho: Psykologiset testit ja testaukset – Tosiasiat, uskomukset ja pelot. Luovin Oy 2014. ISBN 9789529339747
Lola: Kahdet kasvot. Lola Wallinkosken elämäkerta. Luovin Oy 2015. ISBN 9789529359042
Winter, Harri & Kuuskorpi, Taina: Paratiisin varjot. Rikosromaani. Myllylahti Oy 2016. ISBN 9789522026897
Jokun Talo. Lastenromaani. Myllylahti Oy 2014. ISBN 978-952-202-510-4
Psykologisten testien käyttö Suomessa. Väitöskirja. Turun yliopisto. Monografia, 571 s. ISBN 978-951-29-4948-9
Kaarlela, Anu; Kuuskorpi, Taina & Keskinen, Esko: Pienyrittäjän työkyky ja jaksaminen yrittäjäkulttuurin ja persoonallisuuden näkökulmista. Turun aluetyöterveyslaitoksen raportit 17 (2001) ISBN 951-802-457-X
Yhdessä luovuksissa. Luovuus sosiaalisessa ympäristössä ja yhdessäkirjoittaminen. Teoksessa Emilia Karjula (toim.) Kirjoittamisen taide ja taito. Atena Kustannus Oy 2014. ISBN 978-952-300-063-6

Lähteet 

Vuonna 1972 syntyneet
Elävät henkilöt
Suomalaiset kirjailijat